Suðurafríski læknirinn sem uppgötvaði Ómikrón-afbrigði COVID-19 segir sjúkdómseinkenni þess mun vægari en í fyrri afbrigðum. Því séu harðar aðgerðir ekki nauðsynlegar nú. Ísrael hefur ákveðið að loka landinu fyrir útlendingum.
Ísraelsmenn hafa ákveðið að banna útlendingum að koma til landsins vegna útbreiðslu ómikrón-afbrigðis COVID nítján. Læknirinn sem uppgötvaði afbrigðið segir sjúkdómseinkennin mun vægari en í fyrri afbrigðum og því séu harðar aðgerðir ónauðsynlegar að sinni.
Helstu aðgerðir þjóðanna hingað til gegn hinu nýja afbrigði hafa aðallega falist í því að banna ferðalög frá sunnanverðri Afríku. Bretar gripu auk þess í gær til skimunarskyldu á alla sem koma þangað og grímuskyldu í verslunum og almenningssamgöngum, sem reyndar tekur ekki gildi fyrr en á þriðjudaginn. í gærkvöld tilkynnti Naftali Bennett forsætisráðherra Ísraels að erlendum ríkisborgurum verðu meinað að koma til landsins.
Við þurfum að viðhalda afreki Ísraelsríkis í baráttunni við Delta-afbrigðið, sem er opið og virkt ísraelskt samfélag. Og til þess þurfum við harðara eftirlit á landamærunum, sagði Bennett.
Í morgun var tilkynnt að afbrigðið hefði greinst í Ástralíu - í ferðamanni sem var að koma frá Suður-Afríku.
Almenn afstaða vísindamanna og stjórnvalda hefur verið að rétt sé að grípa til harðra aðgerða strax meðan vísindamenn rannsaka afbrigðið betur. Yfirvöld í Suður-Afríku hafa gagnrýnt þetta og Angelique Coetzee, suðurafríski læknirinn sem uppgötvaði þetta afbrigði fyrst, er á sama máli. Hún sagði í þættinum Andrew Marr Show á BBC í morgun að einkennin séu mun mildari en almennt gerist með COVID-sjúklinga - aðeins þreyta og mildur höfuðverkur - enginn hósti, hálsbólga eða áhrif á bragð- og lyktarskyn.
Coetzee segir að enginn þeirra hafi verið lagður inn á sjúkrahús og hún hafi talað við starfsfélaga sína annars staðar sem hafi haft sömu sögu að segja. Þegar Coetzee var spurð hvort Bretar væru að fara á taugum að óþörfu segir hún að líklega hafi afbrigðið verið í Bretlandi lengi, það hafi bara enginn tekið eftir því þar sem einkennin séu ekki dæmigerð fyrir Covid.
Nú myndi ég svara því játandi að Breta séu að fara á taugum. En kannski verður komið annað hljóð í strokkinn eftir tvær vikur, segir Coetzee.
Suðurafríski læknirinn sem uppgötvaði Ómikrón-afbrigði COVID-19 segir sjúkdómseinkenni þess mun vægari en í fyrri afbrigðum. Því séu harðar aðgerðir ekki nauðsynlegar nú. Ísrael hefur ákveðið að loka landinu fyrir útlendingum.